b'\n_START_ARTICLE_\nRakvere Spordikeskus\n_START_PARAGRAPH_\nRakvere Spordikeskus on 2004. aastal loodud Rakvere linna spordiobjekte haldav keskus. _NEWLINE_Objektideks on Rakvere spordihall, staadion ja kergej\xc3\xb5ustikuruum, Rahu hall, kunstmurustaadion, tennisestaadion, Palermo terviserajad, spordiv\xc3\xa4ljakud ja kergliiklusteed. Rakvere Spordikeskus on v\xc3\xb5\xc3\xb5rustanud spordihallis ja staadionil mitmeid rahvusvahelisi ja kodumaiseid spordiv\xc3\xb5istlusi ning \xc3\xbcritusi.\n_START_SECTION_\nRakvere spordihall\n_START_PARAGRAPH_\n20. mail 2004 avatud Rakvere spordihall on suuruselt teine spordihall Eestis. Spordihalli aadress on Kastani puiestee 12. Spordi\xc3\xbcrituste k\xc3\xb5rval korraldatakse Rakvere spordihallis kontserte, tsirkuseetendusi, messe, n\xc3\xa4itusi, seminare ja palju muud. Paljusid rahvusvahelisi v\xc3\xb5istlusi ja Eesti spordi tipp\xc3\xbcritusi v\xc3\xb5\xc3\xb5rustavat Rakvere spordihalli k\xc3\xbclastab igal aastal \xc3\xbcle 100 000 inimese. Spordihallis on v\xc3\xb5imalik harrastada erinevaid spordialasid. On olemas korv- ja v\xc3\xb5rkpalliv\xc3\xa4ljakud, judosaal, 15 meetrit k\xc3\xb5rge kaljuronimissein, j\xc3\xb5usaal, lauatennise- ja aeroobikasaal. Vaba aega aitavad meeldivalt sisustada ka infrapunasaun ja leilisaunad ning kohvik. \xc3\x95ppeklassis saab korraldada koosolekuid kuni 50 inimesele ning VIP-ruumis n\xc3\xb5upidamisi kuni 12 inimesele.\n_START_SECTION_\nStaadion ja kergej\xc3\xb5ustikuruum\n_START_PARAGRAPH_\nStaadion ja kergej\xc3\xb5ustikuruum asuvad Rakvere Spordihalli k\xc3\xb5rval aadressil Kastani puiestee 12. Staadion avati 29. mail 1930. Viimati renoveeriti 2004.aastal. Staadioni k\xc3\xb5rval on 2500-kohaline statsionaarne trib\xc3\xbc\xc3\xbcn ja kergej\xc3\xb5ustikuruum ehk manee\xc5\xbe.\n_START_SECTION_\nKunstmurustaadion\n_START_PARAGRAPH_\nKunstmurustaadion asub V\xc3\xb5idu 67. Kompleksi kuuluvad kunstmurukattega jalgpalliv\xc3\xa4ljak, pallim\xc3\xa4nguplatsid (korvpall, v\xc3\xb5rkpall, tennis, rannavolle), kergej\xc3\xb5ustikuosa (8 rajaga jooksusirge, kuulit\xc3\xb5ukesektor ja kaugush\xc3\xbcppekastid), 250-kohaline teisaldatav trib\xc3\xbc\xc3\xbcn.\n_START_SECTION_\nTennisestaadion\n_START_PARAGRAPH_\nTennisestaadion asub aadressil N\xc3\xa4ituse 2a.Tennisestaadionil on kolm savi-liiva v\xc3\xa4ljakut, riietus. ja pesemisruumid ja spordi\xc3\xb5pperuum.\n_START_SECTION_\nRahu hall\n_START_PARAGRAPH_\nRahu hall asub Rahu 15. Hallis on t\xc3\xa4ism\xc3\xb5\xc3\xb5tmetes pallim\xc3\xa4ngusaal (korvpall, v\xc3\xb5rkpall), judosaal ja j\xc3\xb5usaal.\n_START_SECTION_\nPalermo terviserajad\n_START_PARAGRAPH_\nTerviserajad asuvad Palermo linnaosas.1930-ndatel asusid siin lasketiirud, 1985. aastast valgustatud suusarada, alates 1999 terviserajad. Radade pinnakate on looduslik v\xc3\xb5i kaetud saepuruga ning radade pikkused on 2,2 km ja 3 km.'